SAL se verlies skiet die hoogte in | Netwerk24
SAL se verlies skiet die hoogte in
Deur Francois Williams 17 Maart 2017 15:24
Die Suid-Afrikaanse Lugdiens wil kontrakteurs glo oorreed om nog swartbemagtigingsvennote te aanvaar.
Die Suid-Afrikaanse Lugdiens se verwagte verlies vir die 2017-boekjaar bedra R3,5 miljard, blyk uit die jongste antwoorde op parlementêre vrae.
Dit is R2 miljard meer as die verlies van R1,5 miljard wat in die 2016-boekjaar gely is.
Alf Lees, woordvoerder oor finansies van die DA, sê al manier om die verliese by die lugdiens te stop, is om die lugdiens onder sakeredding te plaas en om 'n private belegger te kry.
Vier maande gelede is nog verwag die SAL se verlies sal R1,7 miljard wees. Lees sê dit sal bloot beteken dat die SAL se kontant weer gaan opraak en dat hy vir nog 'n staatswaarborg by die nasionale tesourie gaan bakhand staan.
Die parlement se staande komitee oor finansies het vrae aan die SAL-direksie gestuur oor die staatslugdiens se geldsake, berig Fin24.
Die direksie het hierop geantwoord sy begrote verlies vir 2017 was R1,7 miljard, maar die hersiende vooruitskatting dui op 'n verwagte verlies van R3,5 miljard.
Die regering het in September verlede jaar 'n bykomende waarborg van R4,7 miljard gegee, wat die totale staatswaarborg aan die SAL op R19,1 miljard te staan bring.
In Februarie se begrotingsdokumente het die tesourie gesê die SAL het reeds R3,5 miljard van die waarborg van R4,7 miljard gebruik, met die res daarvan wat waarskynlik in die 2018-boekjaar gebruik sal word.
Die tesourie het in die begrotingsoorsig gesê die SAL bly tegnies insolvent. 'n Samevoeging met SA Express en 'n strategiese aandeelvennoot word oorweeg.
Die tesourie se poging om die SAL op 'n meer volhoubare trajek te plaas, word egter steeds in die wiele gery deur politiekery en leierskapskwessies.
Toe Pravin Gordhan, minister van finansies, in Februarie met die direksie van die SAL vergader het, was Dudu Myeni, die omstrede voorsitter die SAL-raad en wat 'n vriend van pres. Jacob Zuma is, nie by die vergadering nie.
Volgens die tesourie sal hy in die 2018-boekjaar die SAL geldelik steun op 'n manier wat nie die nasionale begrotingstekort vergroot nie.